google/wiki40b huggingface dataset:
אן קריסטין אהרונס

קריירה

אן קריסטין אהרונס נולדה ב-1973 בעיר אלסונד, וכבר בגיל צעיר החלה לשחק בקבוצה המקומית של העיר - ספילקביק. ב-2 בספטמבר 1990 היא ערכה את הופעת הבכורה שלה בנבחרת נורווגיה, בלי ששיחקה אפילו משחק אחד בליגה הנורווגית הראשונה. במשחק השלישי שלה בנבחרת, נגד דנמרק, היא כבר פתחה בהרכב הראשון ואף כבשה את שער הבכורה שלה בנבחרת. 
ב-1992 היא עלתה עם קבוצתה לליגה הראשונה - בפעם הראשונה בהיסטוריה של המועדון. באותה עונה כבשה אהרונס 12 שערים - יותר ממחצית השערים של הקבוצה, אך לא הצליחה לעזור לספילקביק לשרוד בליגה. לאחר ירידה של ספילקביק לליגה השנייה, עברה אהרונס לטרונדהיימס-ארן, שנחשבה לאחת מקבוצות הצמרת של הליגה. בעונתה הראשונה בקבוצה כבשה אהרונס 18 שערים, סיימה כסגנית מלכת השערים של הליגה, והובילה את טרונדהיימס למקום השני. באותו קיץ, שיחקה אהרונס בטורניר הבינלאומי הראשון בקריירה שלה - אליפות אירופה שנערכה באיטליה. במשחק הגמר ניצחה נורווגיה 0-1 את המארחת, וזכתה בטורניר בפעם השנייה בתולדותיה.
שנתיים לאחר מכן, בגביע העולם שנערך בשוודיה, הגיעה אהרונס לשיא הקריירה המקצוענית שלה. את שלב הבתים של הטורניר סיימה נורווגיה במאזן מושלם, כשבמהלכו כובשת אהרונס חמישה שערים. ברבע הגמר ניצחו הנורווגיות 1-3 את דנמרק, ובחצי הגמר גברו 0-1 על יריבתן המרה - ארצות הברית, משער ניצחון של אהרונס. במשחק הגמר מול גרמניה, שנערך מול קהל של 17,158 באצטדיון רוסונדה, ניצחה נורווגיה 0-2 וזכתה בגביע העולם בפעם הראשונה בתולדותיה. אהרונס סיימה כמלכת השערים של הטורניר, וקטפה גם את פרס כדור הארד, המוענק לשחקנית השלישית בטיבה במונדיאל.
שנה אחר כך, נערך באולימפיאדת אטלנטה, טורניר כדורגל הנשים הראשון בהיסטוריה של המשחקים האולימפיים. הנבחרת הנורווגית סיימה את שלב הבתים במקום הראשון, אך בחצי הגמר הודחה על ידי ארצות הברית לאחר הפסד 2-1. במשחק על מדליית הארד פגשה נורווגיה את ברזיל, ניצחה אותה 0-2, כשאהרונס כובשת את שני השערים.  
הטורניר הבינלאומי האחרון בקריירה של אהרונס היה גביע העולם 1999 שנערך בארצות הברית. את שלב הבתים של הטורניר סיימה נורווגיה במאזן מושלם, כשבמהלכו כובשת אהרונס שלושה שערים. ברבע הגמר גברו הנורווגיות 1-3 על שוודיה, אך בחצי הגמר הן הובסו 5-0 על ידי סין. במשחק על המקום השלישי, החמיצה אהרונס את הפנדל המכריע בבעיטות ההכרעה, ונורווגיה הפסידה לברזיל. בסיום הטורניר הייתה אהרונס לכדורגלנית הנורווגית היחידה שנבחרה לקבוצת המצטיינות של האליפות, לצד כוכבות כמו מיה האם ומישל אקרס. בנוסף, היא סיימה כסגנית מלכת השערים של הטורניר (4 שערים), אחרי סון ון וסיסי שכבשו 7 שערים כל אחת. 
בשנת 2000 החליטה אהרונס לעזוב את טרונדהיימס ולעבור לקבוצת ניו יורק פאוור מהליגה האמריקאית החדשה - ה-WUSA. בשמונה עונות בטרונדהיימס כבשה אהרונס 121 שערים, זכתה בחמש אליפויות, בשש גביעי מדינה, וסיימה פעמיים כסגנית מלכת השערים של הליגה. בארצות הברית שיחקה אהרונס עונה אחת בלבד ולאחר מכן החליטה לפרוש ממשחק פעיל. בתשע שנים בנבחרת נורווגיה, שיחקה אהרונס ב-111 משחקים וכבשה 60 שערים.
מרדכי ברוורמן

מרדכי (מוטיה, מוט) ברוורמן (1892–1979) היה מלוחמי הגדוד העברי וקרב תל-חי, ממייסדי באר טוביה, סגן ראש מועצת אזור, ופעיל בתנועת השמאל בישראל.

ביוגרפיה

נולד בניקולייב שבאוקראינה בשנת 1892, הבן הצעיר מבין 6 אחים ואחיות. בילדותו ובשנותיו הראשונות בארץ כונה בשם מוטיה, ומאוחר יותר הוחלף כינויו לשם מוט על ידי הבריטים. משפחתו נחשבה למיוחסת בשל קרבתה לרבי מלובביץ'. בן דודו, הרב פינייה (פנחס) אלטהויז, היה ממקימי כפר חב"ד. בני דודים מוכרים נוספים של ברוורמן היו אברהם שלונסקי ועמנואל הרוסי.
בשנות העשרים לחייו ברח מרוסיה והיגר לארצות הברית דרך סין ויפן. בארצות הברית עסק בעבודות שונות, בהן תפירת מכנסי ג'ינס.
בהמשך החל לחזור לאירופה במטרה להצטרף לכוחות הקומוניסטים ולהילחם איתם נגד שלטון הצאר ברוסיה. בדרך נודע לו על הקמת כוח יהודי שנלחם תחת הפיקוד הבריטי במלחמת העולם הראשונה, והוא הצטרף אליו. ב-1918 הגיע עם הגדוד העברי לארץ ישראל דרך לונדון, בה הכיר את מי שהייתה לימים אשתו, ברטה גרין; גרין עלתה לארץ ישראל כשנתיים אחריו, והם נישאו בראש פינה בשנות העשרים.
בארץ ישראל נהג ברוורמן להסתובב בחברת חברי תנועת "השומר", למרות שלא היה חבר בתנועה. כך הצטרף בשנים 1920-1921 לשומרים שסייעו בהגנת תל-חי. הוא שהה במקום בעת המאורעות של קרב תל-חי, בו נהרג יוסף טרומפלדור.
לאחר מכן עבר לתל אביב והצטרף ל"חבר'ה טראסק", עימם עסק בשיפוצים ובעבודות שונות. ב-1930 ארגן 13 משפחות של חברים, רובם אנשי "השומר" יוצאי תל-חי, והם הקימו מחדש בי"א באדר (יום נפילת תל-חי) את באר טוביה, על שרידי המושבה שננטשה פעמיים לפני כן. הוא התגורר עם אשתו בבאר טוביה, וב-1931 נולד בנם היחיד, חנן. ב-1933 נפרדו בני הזוג, והוא נשאר בבאר טוביה. במהלך מגוריו שם יצר קשרים עם חברי הנהגת היישוב, אנשי מפא"י, אנשי המנדט הבריטי ומוכתרים של כפרי הערבים בסביבה. 
ב-1952 עזב ברוורמן את באר טוביה יחד עם אשתו השנייה, שיפרה (שיפ) קראוזה ברוורמן, שחיה עמו ביישוב משנת 1943. הם רכשו חלקת אדמה באזור, מול מקווה ישראל, והקימו משק חקלאי שעסק בגידול אווזים, פרחים, מטעים ופרדסים. בתקופה זו היה מקורב לחלק מאנשי הנהגת המדינה (דוד בן-גוריון, משה שרת), ופעל במסגרת הנהגת מפ"ם עם יעקב חזן ומאיר יערי. שימש מספר שנים מוט כסגן ראש מועצת אזור.
בגיל 82 מכרו בני הזוג את המשק באזור ורכשו דירה ברחוב אלכסנדר ינאי בתל אביב. בתקופה זו ועוד כשהתגורר בבאר טוביה, היה מעורב בין אנשי תיאטרון ובוהמה בתל אביב, בהם חנה רובינא, אהרון מסקין, נתן אלתרמן, שמואל רודנסקי ואלכסנדר פן.  
נפטר בגיל 87 בבית החולים בילינסון בפתח תקווה. תרם את גופתו למדע.
מתן בלטקסה

קריירה

בלטקסה החל לשחק כדורגל במחלקת הנוער של הפועל פתח תקווה, וב-8 בנובמבר 2013 ערך את הופעת הבכורה שלו בקבוצה הבוגרת של המועדון, כשנכנס כמחליף בניצחון 3–1 על הכח עמידר רמת גן בליגה הלאומית. עד תום העונה ערך בסך הכל 7 הופעות במדי הקבוצה הבוגרת, אשר העפילה לליגת העל. בעונת 2014/2015 המשיך לשחק בקבוצת הנוער, וב-31 בינואר 2015 ערך את הופעת הבכורה שלו בליגת העל, כשנכנס כמחליף בדקה האחרונה של המשחק מול מכבי נתניה שהסתיים בתיקו 1–1. בתום העונה ירדה הקבוצה בחזרה לליגה הלאומית, ובעונת 2015/2016 הפך בלטקסה לשחקן הרכב. ב-2 במאי 2016 הבקיע את שער הבכורה שלו בקריירה, בהפסד 4–5 להפועל אשקלון. בעונת 2016/2017 הבקיע שישה שערים בליגה הלאומית.
ב-15 בפברואר 2017 חתם בלטקסה לארבע שנים במכבי תל אביב, אשר שילמה עבורו 750 אלף שקלים, והצטרף אליה בתחילת עונת 2017/2018. ב-30 ביולי 2017 ערך את הופעת הבכורה שלו במדי מכבי תל אביב, בניצחון 2–0 על בני יהודה במסגרת גביע הטוטו. בלטקסה לא שותף במשחקי הליגה של הקבוצה, וב-9 בינואר 2018 הוא הושאל להפועל עכו. ארבעה ימים לאחר מכן ערך בלטקסה את הופעת הבכורה שלו בקבוצה, בהפסד 1–2 לבני יהודה. בסיום העונה ירדה הקבוצה לליגה הלאומית, ובלטקסה עזב את המועדון.
ב-15 באוגוסט 2018 הושאל בלטקסה לבני יהודה תל אביב עד לסיום העונה. שלושה ימים לאחר מכן ערך את הופעת הבכורה שלו בקבוצה, כשפתח בהרכב בהפסד 4–5 לבני סכנין בגביע הטוטו. ב-16 בדצמבר 2018 הבקיע בלטקסה את שער הבכורה שלו בליגת העל, בניצחון 2–0 על מ.ס. אשדוד. בסיום העונה זכה עם הקבוצה בגביע המדינה לעונת 2018/2019.
מיכאיל אוליאנוב

חייו

מיכאיל אוליאנוב נולד בכפר במחוז אומסק למשפחת יושב ראש הקולחוז המקומי. בשנת 1942 מיכאיל החל להשתתף בחוג לתיאטרון שאירגנה קבוצת שחקנים שנמלטו משטח שנכבש על ידי הגרמנים. בשנת 1944 הוא התחיל ללמוד משחק בסטודיו ליד התיאטרון העירוני של אומסק. לאחר שנתיים של לימודים הוא החליט לנסוע למוסקבה והתקבל לבית הספר למשחק ליד תיאטרון וכטנגוב. בשנת 1950 לאחר סיום קורס לימודים אוליאנוב התקבל ללהקת התיאטרון. בתיאטרון וכטנגוב אוליאנוב פעל כל השנים ובשנת 1987 אף התמנה למנהל האמנותי של התיאטרון.
במקביל לעבודה בתיאטרון, החל משנת 1954 אוליאנוב היה מלמד בבית הספר למשחק ליד התיאטרון.
בשנת 1953 אוליאנוב לראשונה השתתף בסרט קולנוע. בשנת 1966 הוא גילם תפקיד ראשי של יושב ראש קולחוז בסרט "היושב ראש" (Председатель). על תפקיד זה אוליינוב זכה בפרס לנין. בשנת 1969 הוא השתתף בסרט של איוואן פירייב "אחים קרמזוב". לאחר פטירת הבמאי, אוליינוב ביחד עם קיריל לברוב השלימו את בימוי הסרט.
בשנת 1968 אוליאנוב גילם בסרט השחרור את דמות של גאורגי ז'וקוב. הוא גילם תפקיד זה גם בהמשך, בסך הכול ב-15 סרטים. במהלך הקריירה אוליינוב השתתף ב-69 סרטים (אחרון בשנת 2004).
אוליאנוב היה פעיל בחיים הציבוריים. הוא מונה למספר תפקידים במנגנון איגוד עובדי תעשיית הקולנוע, איגור עובדי התיאטרון וכו'. בהיותו חבר מפלגה פעיל הוא אף נבחר לחבר בוועד המרכזי של המפלגה הקומוניסטית של ברית המועצות.
אוליאנוב הפסיק להופיע על במת התיאטרון בשנת 2005. מיכאיל אוליאנוב נפטר ב-26 במרץ 2007 במוסקבה ונטמן בבית העלמין נובודוויצ'י.
התיאטרון העירוני באומסק נקרא על שמו וכל שנה במחוז אומסק מוענק פרס על שמו עבור פעילות בתחום התיאטרון.
ביאנקה בלייר

החיים שלפני

בלייר נכחה באוניברסיטאות של דרום קרוליינה, טקסס וטנסי. כמו כן, היא הייתה משתתפת קרוספיט ומרימת כוח, אך נאלצה לעזוב את התחומים האלו עקב תסמונת שהתרחשה בצלעותיה.

NXT‏ (2016-היום)

בלייר קיבלה הודעה דרך הרשתות החבריות ממתאבק העבר מארק הנרי, שהגיע אל פרופיל הקרוספיט שלה ואמר שיוכל להשיג לה מבחן קבלה לארגון ה-WWE. לאחר שני מבחני קבלה, בלייר הוחתמה לחוזה בארגון ב-12 באפריל 2016 ונשלחה אל מתחם האימונים שלהם. בלייר ערכה את הופעת הבכורה שלה בזירה ב-29 בספטמבר באירוע של NXT, שלא שודר לטלוויזיה, בהפסד לאלייה. ב-3 במאי 2017 בתוכנית NXT בלייר ערכה את הקרב הטלוויזיוני הראשון שלה בקרב באטל רויאל שקבע את המועמדת לתואר אליפות הנשים, אך הודחה על ידי בילי קיי ופייטון רויס. ב-23 ביוני התאבקה ביאנקה תחת השם החדש ביאנקה בלאייר וניצחה את אלייה במסגרת קרב ההעפלה לטורניר הנשים לזכר מאי יאנג. בסיבוב הראשון של הטורניר שנערך ב-13 ביולי ניצחה בלאייר את סייג' באקט, אך הודחה בסיבוב השני על ידי הזוכה בטורניר, קיירי סיין. ב-20 בספטמבר בלאייר גברה על לייסי אוואנס. ב-7 במרץ 2018 בלאייר ניצחה את המתאבקת מיס דרו רנה בקרב שאורכו נמשך כדקה. בלאייר נטלה חלק במופע המקדים לאירוע רסלמניה, בקרב באטל רויאל נשים לצד כמה מתאבקות נוספות מ-NXT. בלאייר הודחה מהקרב על ידי בקי לינץ'. ב-2 במאי בלאייר ניצחה את קנדיס לאריי. ב-13 ביוני בלאייר גברה על אלייה. שבוע לאחר מכן בלאייר ניצחה את דקוטה קאי. ב-22 באוגוסט, בלאייר גברה על דיאונה פוראזו. ב-12 בספטמבר, בלאייר התחרתה מול ניקי קרוס בקרב המרכזי של התוכנית, שנגמר בספירת חוץ כפולה. ב-14 בנובמבר, בלאייר ניצחה את מיה אים. ב-26 בדצמבר, בלאייר ניצחה את איאו שיראי, לייסי אוואנס ומיה אים בקרב מרובע אשר קבע את זהות המועמדת לתואר אליפות הנשים של NXT של שיינה בייזלר באירוע NXT TakeOver: Phoenix. באירוע זה, שנערך ב-26 בינואר 2019, בלאייר כשלה בניסיונה לזכות בחגורת האליפות ובנוסף לכך רצף ניצחונותיה נגמר. ב-6 בפברואר, בלאייר, איאו שיראי וקיירי סיין ניצחו את ג'זמין דיוק, מרינה שפיר ושיינה בייזלר. ב-13 במרץ, בלאייר התחרתה נגד איאו שיראי בקרב אשר קבע את זהות המועמדת לאליפות הנשים של NXT, קרב זה הסתיים ללא הכרעה. ב-3 באפריל, בלאייר התחרתה נגד קיירי סיין בקרב שהסתיים ללא הכרעה בשל התערבות מצד שיינה בייזלר, ג'זמין דיוק ומרינה שפיר. באירוע NXT TakeOver: New York, שנערך ב-5 באפריל, בלאייר התחרתה בקרב מרובע על אליפות הנשים של NXT נגד שיינה בייזלר, איאו שיראי וקיירי סיין, קרב שבסופו בייזלר ניצחה ושמרה על התואר בהצלחה. ב-24 באפריל במסגרת הפרק Women Collide של האירוע Worlds Collide, בלאייר כשלה בניסיונה לזכות באליפות הנשים של NXT UK לאחר שהפסידה לטוני סטורם בקרב משולש, שכלל בנוסף את ניקי קרוס. ב-1 במאי במסגרת הפרק Brands Collide של האירוע Worlds Collide, בלאייר ניצחה בקרב הבאטל רויאל של הנשים. ב-8 במאי, בלאייר ניצחה את מיה אים, אך ב-29 במאי היא הפסידה בקרב החוזר ביניהן. בקרב השלישי בין השתיים אשר נערך ב-5 ביוני, בלאייר הפסידה פעם נוספת לאים. ב-24 ביולי, בלאייר ניצחה את זאיה לי. ב-4 בספטמבר, בלאייר ניצחה את טיינרה קונטי. ב-18 בספטמבר בתוכנית הבכורה של NXT בשידור ישיר ברשת USA, בלאייר כשלה בניסיונה להפוך לטוענת לכתר לאליפות הנשים של NXT לאחר שהפסידה בקרב מרובע נגד קנדיס לאריי, איאו שיראי ומיה אים, שבסופו לאריי ניצחה. ב-9 באוקטובר, בלאייר גברה על דקוטה קאי.

חיים אישיים

ב-9 ביוני 2017 בלאייר התארסה גם כן למתאבק מ-NXT בשם מונטז פורד.
פח גלי

פח גלי הוא חומר בניין שכיח המשמש למטרות שונות. החומר הוא משטח פח דקיק עשוי פלדה או פח מגולוון שכופף לכדי צורת גלים. כתוצאה מכיפופו, קטן במעט אורך המשטח בכיוון אחד אך מקבל חוזק רב כנגד כפיפה בכיוון הנגדי.
חתך הצד הגלי הנוצר מגדיל את מומנט ההתמד של משטח הפח ומקנה לו חוזק רב וזאת על ידי שימוש בכמות מזערית של חומר. עובי הפח הנפוץ הוא 0.6 מ"מ. בכיוונו השני של משטח הפח הגלי, נותר מומנט ההתמד קטן במיוחד המסתמך על עובי הפח בלבד. מסיבה זו מותקן לרוב הפח הגלי על גבי שתי קורות מקבילות התומכות את המשטח בכיוון אחד. הגלים מגיעים בכמה צורות, גלים גדולים, קטנים וגלים טרפזיים.
הפח הגלי הוא חומר בניין זול ופשוט מאוד ולכן משמש בעיקר לבנייה של מחסנים, קירוי של מבני תעשייה, מוסכים וכדומה. בניית גג מפח גלי מתבצעת על ידי הנחת לוחות פח גלי על גבי שתי קורות בגבהים שונים שאורכן אינו מוגבל והמרחק ביניהן הוא פונקציה של חוזק הפח הגלי. נוחות נוספת בבנייה היא היכולת ליצור קירוי רציף בעזרת מספר חלקי פח המלבשים אחד לתוך השני ונראים כיחידה אחת אשר נותנת מענה בעיקר למניעת חדירת מי גשם.
את הפח הגלי המציא בשנות ה-20 של המאה ה-19 המהנדס הבריטי הנרי פאלמר. הפח הגלי שהמציא יוצר מברזל יצוק ורק מאוחר יותר יוצר מברזל מגולוון. חומר הבנייה החדש שימש תחילה למכרות ברחבי האימפריה הבריטית. עד מהרה הפך לחומר בנייה נפוץ מאוד בבניית גגות בהודו, ארצות הברית ואוסטרליה בה משמש עד היום כחומר בניין נפוץ מאוד לבניית גגות.
על אף שהחומר הוא זול ופשוט ומשמש מאז ועד היום בעיקר למבני תעשייה קלים כמו גם לפחונים ומבנים פשוטים אחרים, בשנים האחרונות נעשה בו שימוש כחומר בניין בעל איכויות אסתטיות הנותן גם פיתרונות אדריכליים לקירויים אמורפיים שונים. דוגמה לכך היא כותרת מגדל הגן היוקרתי ברמת גן הבנויה מחומר זה.
בדומה לפח הגלי, נהוגה שיטת הכיפוף גם עם החומרים נחושת, אלומיניום, אזבסט ופלסטיק לטובת שימושים תעשייתיים שונים ובתחום הבנייה.
סום (נהר)

היסטוריה

השבטים הקלטיים שישבו לחופיו כינו אותו בשפתם בשם "השקט" - שם המתאים לעובדה שבדרך כלל זרימת מימיו שקטה למדי. הרומאים כינו אותו בשם "סאמארה" ומכאן השם "סום". ב-1066 צבאו של ויליאם הכובש שעלה על אנגליה התאסף בסן-ואלרי-סור-סום. ב-1346 צבאו של אדוארד השלישי, מלך אנגליה צלח את הנהר, אך נאלץ לסגת במאורעות שהגיעו לשיאם בקרב קרסי. צליחת הנהר הייתה מאורע חשוב גם בקרב אז'נקור (1415).
הקרב על הסום (1 ביולי - 18 בנובמבר 1916), שבו יצאו הבריטים למתקפה נגד הגרמנים, היה אחד הקרבות הגדולים של מלחמת העולם הראשונה. מתקפת האביב של הגרמנים ב-1918, שהחלה בסביבות סן-קנטן, נעצרה על ידי כוחות בריטיים ואוסטרליים בקרב שהתחולל ליד אמיין - מה שסימן את סוף המלחמה.
העלמה ביסקסואלית

העלמה ביסקסואלית או מחיקה ביסקסואלית היא התגשמות של ביפוביה המאופיינת על ידי ביטול, התעלמות, החסרה או זיהוי לא נכון של התייחסויות אל ביסקסואלים ברשומות היסטוריות, מקורות אקדמיים, חדשות, מדיה ומקורות ראשוניים אחרים. צורתה הקיצונית ביותר של העלמה ביסקסואלית היא האמונה שנטייה מינית ביסקסואלית אינה קיימת כלל. 
העלמה ביסקסואלית על ידי הומוסקסואלים עלולה להיות ההנחה שביסקסואלים אינם אלא הומוסקסואלים בארון, ומערכות היחסים ההטרוסקסואליות שלהם נועדו על מנת לשמר אשליה של קונפורמיזם והטרונורמטיביות. כאשר היא נעשית על ידי הטרוסקסואלים, היא נועדה על מנת לשמר את הקונפורמיזם המונוסקסואלי. בשני המקרים יש הנחה שביסקסואלים נמצאים בשלב שיעבור, אחריו הם יבחרו "צד" - הטרוסקסואליות או הומוסקסואליות. 
תופעת העלמה ביסקסואלית עשויה להיות החסרת המילה "ביסקסואליות" או האות "B" המייצגת אותה משמותיהם של ארגונים או מועדים להט"ביים, או האמונה שאנשים ביסקסואלים אינם זכאים לסטטוס מלא בתוך הקהילה ההומו-לסבית או הסטרייטית.

לקריאה נוספת

* Straight, Gay or Lying? Bisexuality Revisited, New York Times, July 5, 2005.
קרל השלישי פיליפ, הנסיך הבוחר מפפאלץ

חייו

קרל פיליפ נולד בדיסלדורף ב-4 בנובמבר 1661, לפיליפ וילהלם, הנסיך הבוחר מפפאלץ ואליזבת אמליה, רוזנת הסן-דרמשטדט, בתם של גאורג השני, רוזן הסן-דרמשטדט וסופיה אלאונורה מסקסוניה. בהיותו בן 14 החל קרל פיליפ לימודי כמורה, אך לבסוף לא הוסמך. בשנת 1684 התגייס לצבא האימפריה הרומית הקדושה, ובין השנים 1694–1697 אף לחם כנגד האימפריה העות'מאנית, ואף הועלה לדרגת גנרל-פלדמרשל.
בשנת 1716 מת אחיו יוהאן וילהלם, הנסיך הבוחר מפפאלץ, וקרל פיליפ עלה לשלטון במקומו. עם עלותו לשלטון גירש קרל פיליפ את פילגשו של אחיו דורותיאה פון ולן, ובשנת 1720 העביר קרל פיליפ את בירת הנסיכות מדיסלדורף למנהיים. כיוון שלא היו לו בנים יורשים, הוא חיתן את בתו אליזבת אוגוסטה סופיה, רוזנת פפאלץ-נויבורג, עם קרל תאודור, רוזן פפאלץ-זולצבאך, על מנת לחזק את הקשר בין הענפים השונים של בית ויטלסבאך. אולם כל בניה מתו בילדותם ושלוש בנות שרדו.  על כן, ב-17 בינואר 1742 חיתן קרל פיליפ את נכדתו אליזבת אוגוסטה, רוזנת פפאלץ-זולצבאך, בתם של יוזף קרל, רוזן פפאלץ-זולצבאך
ב-31 בדצמבר 1742 מת קרל פיליפ במנהיים, ובמקומו עלה לשלטון בעלה של נכדתו קרל הרביעי תאודור, הנסיך הבוחר מפפאלץ מבית פפאלץ-זולצבאך, שבשנת 1777 ירש אף את נסיכות הבוחר מבוואריה.
כריס גאטלינג

קריירת מכללות ונבחרת ארצות הברית

גאטלינג נולד בעיר אליזבת שבניו ג'רזי, ובשנת 1988 החל ללמוד באוניברסיטת אולד דומיניון אשר בנורפוק, וירג'יניה. במהלך 3 עונותיו בקבוצת הכדורסל של האוניברסיטה קלע 21.3 נקודות והוריד 10.1 ריבאונדים בממוצע למשחק.
בקיץ 1990 השתתף בטורניר אליפות העולם בכדורסל כשחקן נבחרת ארצות הברית, וזכה עמה במדליית הארד. לאורך הטורניר קלע גאטלינג 6.8 נקודות בממוצע למשחק.

קריירה מקצועית

בדראפט ה-NBA‏ 1991 נלקח גאטלינג על ידי גולדן סטייט ווריורס בבחירה ה-16. לאחר 3 עונות בינוניות, התבלט גאטלינג בעונת 1994/1995 כאשר קלע 13.7 נקודות למשחק ב-63.3% קליעה מהשדה – אחוזי הקליעה הגבוהים ביותר ב-NBA באותה עונה. במהלך העונה העוקבת הועבר בטרייד למיאמי היט, לצד טים הארדוויי, בתמורה לקווין ויליס ובימבו קולס.
לקראת עונת 1996/1997 חתם על חוזה בדאלאס מאבריקס, וב-44 משחקיו בקבוצה קבע שיאי קריירה של 19.1 נקודות ו-7.9 ריבאונדים למשחק. במהלך העונה נבחר גאטלינג להשתתף במשחק האולסטאר, בפעם היחידה בקריירה, אך כשבוע לאחר המשחק נשלח יחד עם ג'ים ג'קסון וסם קאסל בטרייד לניו ג'רזי נטס. בעונות 1999–2002 הועבר בין קבוצות בשישה טריידים נוספים, ושיחק במהלכן עבור מילווקי באקס, אורלנדו מג'יק, דנוור נאגטס, קליבלנד קאבלירס ומיאמי היט. ב-5 מתוך 11 עונותיו ב-NBA העפיל עם קבוצתו לשלב הפלייאוף, ובכולן הודח כבר בסיבוב הראשון.
בשנת 2002 עזב את ה-NBA וחתם על חוזה בצסק"א מוסקבה. לאחר 6 משחקים בלבד עזב את מוסקבה וחתם על חוזה בסקאבוליני פזארו האיטלקית, ובסיום אותה עונה פרש ממשחק, בגיל 35.
הים השחור (סדרת טלוויזיה)

עלילה

במהלך התבגרותה נמכרה נפס על ידי אביה לוואדט, איש עסקים. לאחר שנים בהן היה קורבן לאלימות מצד בעלה, ניסתה ללא הצלחה לברוח עם בנה. כשאיש העסקים מוסטפא קללי ומשפחתו, מאזור הים השחור, מבקרים בביתו של וודאט, אחיו הצעיר של מוסטפא טהיר מבין כי נפס הוא קורבן לאלימות במשפחה. לרוע המזל הוא לא יכול לעשות שום דבר כדי לעזור לה. עם זאת, נפס ובנו נמלטים באותו לילה מהבית ומתחבאים בטנדר של הקאליאלי. נסיעה זו תגרום לטהיר להיכנס לקרב מסוכן להצלתם.

דמיות מרכזיות / משניות

נפס סאיאר - נפס היא אישה מוכה שהתחתנה עם ואדט בגיל צעיר, ונאנסה על ידי בעלה. ואדט אוסר עליה ועל בנה לצאת משט הבית ולהם ילד בשם ייאיט שהוא פוחד מואדט (אביו) ששניהם בורחים מואדט כשמשפחת קלילי באה לביתם לחתום על עסקה.
ואדט סאיאר - בעלה של נפס מרבה להכות אותה ולהתעצבן על כל מיני דברים קטנים בעל חברה לנפט ואב ליאייט שפוחד ממנו.
יאסן סאיאר - אחותו של ואדט גרה איתם בבית והשותפה לעסק עם ואדט
ייאיט סאיאר - בן 7. בנם של נפס וודאט חיי בעולם דמיוני של אינדיאנים עם אמו. וביחד הם בורחים מביתם שנפס קראה לו "טירת החיוורים"
טהיר קאללי - האח ה"סנדוויץ" של משפחת קאללי. רואה את פרק ידה של נפס ומבין שהיא קורבן לאלימות אחרי שהיא בורחת מהאוטו שלהם הוא מגלה אותה ומתחיל לעזור לה נפשית ופיזית.
מוסטפא קאללי - האח הבכור של משפחת קאללי. ובעל העסק לכריית חול מהים השחור בעלה של אסיה ולהם גם ילדה שגדולה מייאיט בקצת.
ייהבי

היסטוריה

ייהבי הוזכרה לראשונה בתור כפר בשנת 1241 בספר מפקד האוכלוסין הדני, בתקופה שבה הכפר נשלט על ידי דנמרק.
השירות לסיכול ריגול צבאי (גרמניה)

השירות לסיכול ריגול צבאי (בגרמנית: Militärischer Abschirmdienst; רשמית: Amt für den Militärischen Abschirmdienst, קרי, משרד שירותי סיכול הריגול הצבאי) הוא אחת משלוש סוכנויות הביון הפדרליות של גרמניה (האחרות הן BND וBfV). מטה הארגון בקלן, והוא כולל 12 קבוצות הפזורות בערים בגרמניה. הארגון מעסיק כ-1,300 עובדים.
בעבר נודע הארגון בשם "המשרד לביטחון הבונדסווהר" (Amt für die Sicherheit der Bundeswehr).
בשל פעילויותיו הביטחוניות כארגון לסיכול ריגול צבאי, הוא משתף פעולה באופן הדוק עם המשרד הפדרלי להגנת החוקה, סוכנות ביטחון הפנים של גרמניה. בנוסף לכך הוא עוסק באבטחת מתקני הצבא הגרמני, וחקירת חשודים בהדלפות חומר ביטחוני מסווג, וכן נוטל חלק בתכנון ובנייה של מתקני צבא שונים. לארגון אין סמכויות מעצר והוא נחשב לסוכנות ביון העוסקת באיסוף מודיעיני לצורכי צבא ובביצוע מבצעים על פי הוראות משרד ההגנה הפדרלי בברלין.
שביל חיפה

שביל חיפה הוא טרק עירוני מעגלי באורך של 70 ק"מ בתחומי העיר חיפה, אשר נחנך בסוף שנת 2011.
הקמת שביל חיפה היא תוצר של יוזמה אזרחית שהחלה בשנת 2010, והושפעה, בין היתר, מהצלחתו של שביל ישראל. השביל תוכנן על ידי גיא שחר, גאוגרף וסטודנט לאדריכלות, והוא מתבסס על הנוף המגוון של העיר ועל בדיקה שהעלתה כי ניתן ליצור מסלול באורך משמעותי של עשרות קילומטרים בתחומי העיר. המארגנים מקווים שחנוכת השביל תסייע לפיתוח התיירות בעיר.
בשלב הנוכחי, השביל אינו כולל את חלקיה המזרחיים של העיר (משמע, פארק הקישון וקריית חיים), המנותקים מיתר חלקי העיר על ידי אזורי תעשייה ומתקני נמל חיפה.
פרס אנני לתסריט הטוב ביותר

היסטוריה

הפרס הוענק לראשונה ב-1996, תחת השם "ההישג הטוב ביותר: כתיבה"; ובין השנים 1998-‏2002 נקרא "הישג אישי יוצא מן הכלל בכתיבה".
הפטיטיס B

מבנה הנגיף

הנגיף כולל DNA מעגלי עם גדיל שלילי מלא, וגדיל חיובי לא מלא המכונה גם "Relaxed circular DNA". 
הנגיף יוצר 4 שעתוקים שונים המסתיימים באותה נקודה אולם מתחילים במקומות שונים, כך שבסופו של דבר ה-DNA יוצר את כל החלבונים להם הוא זקוק. 
השעתוק הגדול ביותר נקרא "pre-genomic RNA", והוא באורך של 3.5 KB. למעשה, ארוך יותר מה- DNA: שרשרת זו אחראית ליצירת הגנום, 
הפולימראז, core ו-pre core (הליבה).
השעתוקים באורך בינוני (pre-s1, pre-s2) משמשים ליצירת חלבוני המעטפת, ואילו השעתוק הקצר ביותר באורך 0.7 kb משמש ליצירת חלבון x - חלבון רגולטורי במחזור החיים של הנגיף, אשר מפעיל שעתוק של חלבונים תאיים מסוימים, ועלול לגרום לקרצינומה הפטו-צלולרית בחולים אשר נדבקו בנגיף.

חלבוני המעטפת

לנגיף זה יש 3 חלבוני מעטפת, אשר דרושים ליצירת הויריון והאינפקטיביות (כושר ההדבקה). 
החלבונים כולם מכילים אזור משותף - S, כאשר החלבון הקטן ביותר מכיל רק את אזור S, החלבון הבינוני מכיל אזור נוסף - PRE S2, והחלבון הגדול מכיל בנוסף לשניהם את האזור PRE S1. 
לחלבוני המעטפת יש קבוצות סוכריות, והם אמורים ליצור את המעטפת ולהיקשר לקולטן על פני התא. כדי לבדוק חשד להדבקה ניתן להשתמש בסמן לחלבונים אלו - בהמשך.

מחזור החיים של הווירוס

הווירוס נקשר לתא ספציפי דרך רצפטור תאי, משיל את המעטפת בתהליך של uncoating, ועובר רפליקציה, הבשלה, יציאה והדבקה של תא נוסף:
בתחילה, הווירוס נקשר לקולטן על ממברנת התא על ידי חלבוני המעטפת וחודר פנימה, כאשר ה-core חודר לתא - בתוך הגרעין מתבצעת הרפליקציה, כשבתחילה יש תהליך של תיקון הסליל הלא שלם (כזכור, לנגיף יש גדיל חיובי שאינו שלם) - הסליל הלא שלם הופך לסליל שלם על ידי פולימראז תאי - תהליך הנקרא "Covalently closed circular DNA". לאחר "תיקון" הגדיל הלא שלם, מתרחש שעתוק של חלבונים (בעזרת חלבוני התא עצמם) - ליצירת פולימראז, חלבוני ליבה, חלבוני מעטפת וכו'. נוצר RNA גנומי המשתחרר, והופך בתהליך של reverse transcription לגדיל ה-DNA אשר קיים באופן רגיל בנגיף.

חיסון

החיסון הראשון למחלה פותח על ידי מוריס הילמן במרק, ויצא ב-1981.
היום יש שני חיסונים רקומביננטיים - האחד ניתן 1-2 פעמים, והשני 3 פעמים, החיסונים מבוססים על חלבוני המעטפת של הנגיף.
בישראל כיום נוהגים לחסן ב-3 מנות עוד בילדות, כאשר את המנה הראשונה מזריקים לילוד ביום לידתו, את השנייה חודש לאחר הראשונה, ואת השלישית חמישה חודשים לאחר השנייה.